SET ปิดเช้าพุ่งกว่า 17 จุดตามตปท. บ่ายระวังทริกเกอร์ฟันด์ขายทำกำไร!
SET ปิดเช้าบวก 17.02 จุด หรือ 1.11% มาที่ 1,553.07 จุด มูลค่าซื้อขายที่ 15,608.25 ล้านบาท บ่ายนี้คาดดัชนีหุ้นไทยจะย่อตัวลงจากอัพไซต์ที่จำกัด และทริกเกอร์ฟันด์ขายทำกำไร แนวรับ 1,528 จุด แนวต้าน 1,555 จุด
7 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (7 เม.ย.) บวก 17.02 จุด หรือ 1.11% มาที่ 1,553.07 จุด สูงสุดที่ 1,553.88 จุด ต่ำสุดที่ 1,543.58 จุด มูลค่าซื้อขายที่ 15,608.25 ล้านบาท
นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชียพลัส กรุ๊ป โฮลดิ้งส์ เปิดเผยถึงตลาดหุ้นไทยเช้านี้ปรับตัวขึ้น แต่มูลค่าการซื้อขายเบาบาง คล้ายกับตลาดภูมิภาคที่ส่วนใหญ่เคลื่อนไหวอยู่ในแดนบวก หลังจากตลาดมีมุมมองเชิงบวกเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (FED) ภายหลังจากที่ตัวเลขจ้างงานนอกภาคการเกษตรเดือนมี.ค.เพิ่มขึ้นไม่มากนัก
อย่างไรก็ตามให้จับตาดูรายงานผลการประชุมคณะกรรมการกำหนดนโยบาย (FOMC) ของเฟด ในวันพรุ่งนี้ (8 เม.ย.58) โดยคาดว่าผลการประชุมน่าจะออกมาในเชิงบวก ส่งผลให้นักลงทุนคลายความกังวลต่อการปรับขึ้นอัตราดอกเบี้ยของเฟดได้ จากเดิมที่น่าจะปรับขึ้นเดือนมี.ค.นี้ เป็นในช่วงเดือนก.ย.-ต.ค.แทน
แนวโน้มการลงทุนในช่วงบ่ายนี้ คาดว่าดัชนีหุ้นไทยน่าจะย่อตัวลงจากอัพไซต์ที่จำกัด และทริกเกอร์ฟันด์ขายทำกำไร พร้อมให้กรอบแนวรับ 1,528 จุด และแนวต้าน 1,555 จุด